Diari Oficial de la Generalitat Valenciana


Sumari del DOGV 9235, del 15-12-2021 (2021/12112)

ORDRE 9/2021, de 10 de desembre de 2021, de la Vicepresidència Segona i Conselleria d'Habitatge i Arquitectura Bioclimàtica, per la qual es modifica la base tretzena de l'Ordre 3/2021, de 13 de maig, de la Vicepresidència segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatge i del Programa d'ajudes al lloguer per a joves corresponents al Pla estatal d'habitatge 2018-2021.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9235

Data del DOGV
:   15-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/12875


Data del document
:   10-12-2021

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Ordre

Anàlisi jurídica

 Descriptors 

:   * Vicepresidència Segona i Conselleria d'Habitatge i Arquitectura Bioclimàtica
    * jove
    * ajuda pública
    * arrendament immobiliari
    * lloguer

ORDRE 9/2021, de 10 de desembre de 2021, de la Vicepresidència Segona i Conselleria d'Habitatge i Arquitectura Bioclimàtica, per la qual es modifica la base tretzena de l'Ordre 3/2021, de 13 de maig, de la Vicepresidència segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatge i del Programa d'ajudes al lloguer per a joves corresponents al Pla estatal d'habitatge 2018-2021. [2021/12999]  
Mitjançant Ordre 3/2021, de 13 de maig, de la Vicepresidència Segona i Conselleria d'Habitatge i Arquitectura Bioclimàtica, s'aproven les bases reguladores per a la concessió d'ajudes del Programa d'ajudes al lloguer d'habitatges i del Programa d'ajudes al lloguer per a joves, corresponents al Pla estatal d'habitatge 2018-2021, que es publicaren en el DOGV núm.9088, de data 20.05.2021.  
  
Per sengles Resolucions de 3 de juny de 2021, de la directora general d'Emergència Residencial, Funció Social de l'Habitatge i Observatori de l'Hàbitat i Segregació Urbana, es convoquen per a l'exercici 2021 les ajudes del Programa d'ajudes al lloguer d'habitatge i del Programa d'ajudes al lloguer per a joves, corresponents al Pla estatal d'habitatge 2018-2021, mitjançant publicació en el DOGV núm.9103, de data 09.06.2021, que han tingut un enorme acolliment entre la ciutadania i que possibilitarà que nombroses persones residents a la Comunitat Valenciana puguen tindre accés a un habitatge en règim de lloguer amb el suport de la Generalitat.  
De conformitat amb la Llei 1/2015, de 6 de febrer, d'hisenda pública, del sector públic instrumental i de subvencions, article 164 i concordants, el pagament de la subvenció, es realitzarà, amb caràcter general, prèvia justificació per la persona beneficiària de la realització de l'activitat, projecte, objectiu o adopció del comportament per al qual es va concedir en els termes establits en la seua normativa reguladora de la subvenció. En aquest sentit, la base tretzena de les bases aprovades per a regir el procediment de concessió d'aquestes ajudes, i a fi d'emplenar el que es disposa en el precepte legal anteriorment esmentat, estableix, apartat 3, tres terminis per a poder aportar la documentació justificativa del pagament de la renda objecte de subvenció, sent aquests terminis de compliment obligatori, de manera que els rebuts presentats fora del termini establit per a cadascun d'aquests no poden ser tinguts en compte per a l'abonament corresponent.  
  
No obstant això, transcorregut el segon dels terminis establits per a la presentació dels rebuts acreditatius del pagament de la renda corresponent als mesos de juny a octubre, s'ha detectat que moltes de les persones o unitats de convivència que han sol·licitat l'ajuda no han presentat els esmentats rebuts, bé per desconeixement de la seua existència en relació amb les convocatòries realitzades en exercicis anteriors, bé per l'encara conflictiva situació sanitària en què es troba immers el nostre país que encara al dia de la data comporta mesures restrictives a la mobilitat amb la necessitat de sol·licitar cita prèvia amb l'administració pública per a la presentació telemàtica dels rebuts, i no podem oblidar la bretxa digital existent entre el col·lectiu al qual van dirigides aquestes ajudes, que, d'acord amb les vigents bases, ja no podran ser presentats i, en conseqüència, no podrà abonar-se l'ajuda corresponent a aquest període, i es desvirtua la finalitat perseguida amb aquestes ajudes que no és una altra que coadjuvar al pagament del lloguer en favor dels col·lectius més vulnerables que, d'una altra manera, es veurien abocats, en gran manera, a l'exclusió residencial.  
Per tant, és objecte d'aquesta Ordre la modificació dels terminis de presentació dels rebuts justificatius de la despesa objecte de subvenció continguts en la base tretzena de l'Ordre 3/2021, de 13 de maig, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges i del Programa d'ajudes al lloguer per a joves, corresponents al Pla estatal d'habitatge 2018-2021 per a aquest exercici 2021, amb la finalitat que les persones interessades puguen justificar la totalitat de la despesa realitzada en el pagament de les seues rendes de lloguer i cobrar la total ajuda corresponent que li haguera sigut concedida.  
A aquestes bases, pel seu caràcter de subvenció, els és aplicable la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i en els preceptes que siga aplicable, la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei general de subvencions. En el procés d'elaboració d'aquesta Ordre de bases, d'acord amb el que es disposa en l'article 165 de la Llei 1/2015, de 6 de febrer, relatiu a les bases reguladores de la concessió de subvencions, ha emés informe l'Advocacia General de la Generalitat i la Intervenció Delegada.   
D'acord amb el que es disposa en la Llei 39/2015, d'1 d'octubre, de procediment administratiu comú de les administracions públiques, en l'exercici de la potestat reglamentària, l'Administració pública actuarà d'acord amb els principis de necessitat, eficàcia, proporcionalitat, seguretat jurídica, transparència i eficiència, i aquesta ordre està en tot moment subjecta a aquests principis. En virtut dels principis de necessitat i eficàcia, aquesta ordre modificativa de la base reguladora de què es tracta, es justifica per raons d'interés general, ja que possibilita que les persones interessades en el procediment puguen justificar la despesa objecte de subvenció. Respecte al principi de proporcionalitat, la modificació de base conté la regulació imprescindible per a determinar els requisits i el procediment per a subvencionar, en règim de concurrència competitiva, el pagament dels lloguers d'habitatge habitual dels col·lectius més necessitats als quals aquesta conselleria vol contribuir. Quant al principi de seguretat jurídica, aquesta disposició es concep d'acord amb la normativa bàsica i la de rang superior per a crear un instrument jurídic de caràcter estable i clarificador que responga, a més, al principi d'eficiència, defugint càrregues administratives innecessàries o accessòries, en confirmar la tramitació electrònica integrada, i racionalitzant amb això la gestió dels recursos públics.   
  
En virtut de quant antecedeix, evacuats tots els informes preceptius, vistos l'article 149.1.9 de l'Estatut d'Autonomia de la Comunitat Valenciana, la Llei 38/2003 de 17 de novembre, General de Subvencions, la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, evacuats els informes preceptius de l'Advocacia de la Generalitat i de la Intervenció Delegada i incorporats l'expedient, i altres normes de general i pertinent aplicació, en virtut de les facultats conferides per l'article 28.e), de la Llei 5/1983, de 30 de desembre, del Consell,   
  
  
ORDENE  
  
Article únic. Objecte  
Aquesta ordre té per objecte la modificació de la base tretzena, apartat 3, de l'Ordre 3/2021, de 13 de maig, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges i del Programa d'ajudes al lloguer per a joves, corresponents al Pla estatal d'habitatge 2018-2021, en els termes exposats en l'annex.  
  
  
DISPOSICIÓ ADDICIONAL   
  
Única. No incidència econòmica  
Aquesta ordre de bases no té incidència econòmica, sense perjudici de les possibles convocatòries que puguen resoldre's conformement a la consignació pressupostària que s'establisca en el corresponent exercici.  
  
  
  
DISPOSICIÓ DEROGATÒRIA  
  
Única. Derogació normativa   
Queda derogat l'apartat tercer de la base tretzena de l'Ordre 3/2021, de 13 de maig, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió d'ajudes del Programa d'ajudes al lloguer d'habitatges i del Programa d'ajudes al lloguer per a joves, corresponents al Pla estatal d'habitatge 2018-2021 per a aquest exercici 2021.  
  
  
  
DISPOSICIONS FINALS  
  
Primera. Normativa aplicable  
A més del que es preveu en aquesta ordre, serà aplicable el Reial decret 106/2018, de 9 de març, pel qual es regula el Pla estatal d'habitatge 2018-2021, la Llei 38/2003, de 17 de novembre, general de subvencions, el seu Reglament de desenvolupament aprovat per Reial decret 887/2006, de 21 de juliol, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, les lleis de pressupostos corresponents als exercicis en què es procedisca a la convocatòria i altra normativa de preceptiva aplicació.  
  
Segona. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 10 de desembre de 2021  
  
El vicepresident segon i   
conseller d'Habitatge i Arquitectura Bioclimàtica  
HÉCTOR ILLUECA BALLESTER.  
  
  
  
ANNEX   
  
Base tretzena. Abonament de les ajudes i justificació d'aquestes.   
  
1. [.../?]  
2. [.../...]  
3. S'estableixen tres terminis per a poder aportar la documentació justificativa del pagament de la renda objecte de subvenció, sent aquests terminis de compliment obligatori:  
a) Primer termini de presentació: juntament amb la presentació de la sol·licitud s'aportaran els justificants bancaris acreditatius del pagament de la renda corresponent als mesos vençuts en el moment de la presentació d'aquesta, i és requisit obligatori per a presentar la sol·licitud.  
  
b) Segon termini de presentació: des de l'1 d'octubre fins al 20 de desembre de l'any a què corresponga la convocatòria, es presentaran els justificants bancaris corresponents al pagament de la renda dels mesos vençuts posteriors a la presentació de la sol·licitud fins al mes de desembre inclusivament.  
c) Tercer termini de presentació: durant el mes de gener de l'any següent per al qual es concedeix l'ajuda al lloguer, podran presentar-se únicament, els justificants bancaris corresponents als mesos de novembre i desembre que no hagueren sigut presentats durant el termini anterior.  
Els rebuts aportats fora del seu termini corresponent segons allò que s'indica en els apartats anteriors, no seran tinguts en compte a l'efecte de justificació de l'ajuda.